Održavanje željezničkih vozila

Obrada novog sadržaja; 25.3.2020.

**Održavanje vozila** – 41

Naučiti i odgovoriti na pitanja za ponavljanje.

**Održavanje željezničkih vozila** je kombinacija tehničkih, administrativnih, financijskih i upravljačkih aktivnosti s ciljem zadržavanja ispravnog stanja vozila i njegove opreme ili vraćanja u stanje u kojem može izvršavati temeljnu zadaću. Pod održavanjem se smatraju svi zahvati koji omogućuju rad vozila kao sustava i njegovih podsustava.

Održavanje željezničkog vozila je skup unaprijed planiranih radova u sklopu redovitog održavanja kao i neplaniranih radova u sklopu izvanrednog održavanja vozila, koji se obavljaju na vozilu, njegovim podsustavima, sklopovima i dijelovima sa svrhom da tijekom korištenja željezničko vozilo udovoljava tehničkim uvjetima za sigurnost željezničkog prometa.

Cilj održavanja jest osiguranje najveće raspoloživosti voznog parka uz najmanje troškove održavanja.

Održavanje željezničkih vozila može biti redovito i izvanredno.

 U **redovito održavanje** spada:

• pranje, čišćenje i dezodoracija,

 • dezinfekcija, dezinsekcija i deratizacija putničkih vagona i motornih vlakova,

 • servisni pregledi vučnih vozila,

• kontrolni pregledi,

• redoviti popravci.

U **izvanredno održavanje** spada:

 • pranje i čišćenje teretnih vagona,

 • dezinfekcija, dezinsekcija i deratizacija putničkih vagona i motornih vlakova,

 • izvanredni popravci zbog kvarova, istrošenosti i nasilnih oštećenja,

 • izvanredni popravci nakon izvanrednog događaja.

Ponavljanje

1. Kako biste definirali održavanje željezničkih vozila?
2. Koji je cilj održavanja željezničkih vozila?
3. Što spada u redovito održavanje?
4. Što spada u izvanredno održavanje?